እቲ ዘሕዝን፡ ቤተ-ክርስቲያን ኤርትራ ኣብ ውድቀት'ያ ዘላ። ኣብ ከቢድ ቃንዛ ኢና ዘለና" ይብሉ ኣብ ለንደን ኣገልጋሊ ካህን ቤተ-ክርስቲያን ቅድስቲ ማርያም ልደታ ሃገረ ስብከት ኤውሮጳ ቀሺ ሺኖዳ እዮብ ሃይለ። ኣብ ዝሓለፈ ሳምንቲ ኣብ እስራኤል ካብ ዘለዋ ኤርትራውያን ዝግልገሉለን ኣርባዕተ ኣብያተ ክርስቲያን ኦርቶዶክስ፡ ኣብ እንዳ ማርያም-መድሃኔ ኣለም ዝተፈጠረ ባእሲ፡ ምስ ውድቀት እታ ቤተ-ክርስቲያን ዘተሓሕዙዎ ቀሺ ሺኖዳ፡ እቲ ኣብ ልዕሊ ካህናት፡ ዲያቆናትን መዘምራንን ዝበጽሐ ጉድኣት "ኣዝዩ ዘሕዝን ፍጻሜ'ዩ" ክብሉ ይገልጽዎ። እዚ ኣብ ዝተፈላለየ ከተማታት ኤውሮጳን ሰሜን ኣሜሪካን ክርአ ዝጸንሐ ኣብ ውሽጢ ቤተ-ክርስቲያን ዝተፈጥረ ነውጺ ግን፡ መሰረታዊ ጠንቁ እንታይ'ዩ?
